AQSh Saudiya Arabistoniga milliardlab dollarlik qurol sotishni rejalashtirmoqda

AQSh prezidenti Donald Trampning Saudiya Arabistoniga tashrifi oldidan Vashington ushbu arab davlatiga o‘nlab milliard dollarlik qurol yetkazib berish borasida shartnoma tayyorlamoqda. Bu haqda Reuters agentligiga tayanib, “Kommersant” xabar berdi.

Agentlik ma’lumotiga ko‘ra, THAAD raketaga qarshi mudofaa tizimi, urush harakatlari zonasini nazorat qilish va aloqani amalga oshirish uchun dasturiy ta’minot, shuningdek, turli qurol-yarog‘ zaxiralari va bombalar, jumladan lazer kuzatuv qurilmalarini yetkazib berish muhokama qilinmoqda. Bundan tashqari, 11,5 milliard dollarlik to‘rt dona harbiy kemani yetkazib berish borasida shartnoma tayyorlanmoqda.
Xabar berilishicha, Barak Obama ma’muriyati ushbu bitimni 2015-yildayoq amalga oshirmoqchi bo‘lgan, biroq Saudiya Arabistonining Yamandagi harakatlari tufayli bekor qilgan edi.
Eslatib o‘tamiz, Oq uy Donald Trampning AQSh prezidenti sifatida birinchi chet el safarlari anonsini e’lon qilgan edi. U Saudiya Arabistoni, Isroil, Falastin va Italiyaga tashrif buyuradi. Shundan so‘ng NATO sammitida ishtirok etish uchun Bryusselga, undan keyin “Katta sakkizlik” yetakchilari bilan uchrashish uchun Sitsiliyaga yo‘l oladi.